TDC tænder for 5G om to uger

Det lader til at TDC holder, hvad de lovede for halvandet år siden; et landsdækkende 5G-netværk ved udgangen af 2020. Den 7. september – altså om to uger – tænder TDC for første etape af 5G-netværket, der giver 80 procent af danskerne mulighed for at få adgang til 5G. Inden årsskiftet vil mere end 90 procent kunne få adgang, fortæller TDC i en pressemeddelelse.

Det er i første omgang kun kunder under Nuuday-paraplyen, der får adgang. Det dækker over mobilkunder hos TDC Erhverv, YouSee og Telmore. Senere på året forventes også mobilkunder hos Relatel at få adgang til 5G-netværket.

– 5G-teknologien giver os mulighed for at levere en unik oplevelse til vores kunder – uanset om man vil streame sin yndlingsserie i ultraHD, eller man som virksomhed vil udnytte den ekstremt korte reaktionstid på signalet til at styre sine robotter i produktionen og overvåge sit udstyr i realtid, siger Michael Moyell Juul, CEO i Nuuday.

Man skal dog befinde sig i centrum af Danmarks tre største byer, hvis man vil opleve den fulde 5G-oplevelse. Åbningen omfatter adgang til fuld 5G i centrum af København, Aarhus og Odense. Dertil har Helsingør sneget sig med i kraft af sin position som pilot-by.

Forbedret 4G-netværk

Samtidig med opgraderingen af netværket til 5G har TDC NET også opgraderet sit 4G-netværk. Det betyder, at alle brugere vil opleve markant hurtigere down- og upload af data samt endnu bedre kvalitet på yndlingsserien på favorit-streamingtjenesten.

– I hele Danmark vil man på TDC NETs mobilnet opleve markante forbedringer i forbindelserne. Og det bringer nye muligheder. Det nye 5G-netværk baner vejen for en ny æra for den digitale økonomi, og giver Danmark mulighed for at udbygge sin position som en global digital frontløber, siger Andreas Pfisterer, CEO i TDC NET.

Fakta om TDC’s 5G-netværk:

TDC NET startede sin 5G-udrulning på Sjælland i oktober 2019 og har siden opgraderet 2.650 maste-positioner i hele Danmark.

Åbningen omfatter adgang til den fulde 5G oplevelse i centrum af København, Odense, Aarhus samt Helsingør. Er du på 5G i andre dele af landet, vil du fortsat kunne opleve 5G som en opgradering, med blandt andet højere hastigheder og reduceret forsinkelse.

TDC NETs mobilnetværk og 5G-infrastruktur bygges i samarbejde med svenske Ericsson.

TDC tænder for 5G om to uger