TDC tænder for fremtidens fibernet

Som det første selskab i Danmark åbner TDC NET nu op for fremtidens fibernet fortæller selskabet i en pressemeddelelse. Den nye teknologi mere end fordobler hastigheden i det eksisterede fibernet og leverer hastigheder på op til 2.500/2.500 megabit per sekund. På sigt kan den endda bane vej for hastigheder på op til 10.000 megabit per sekund.

I første omgang er det – som sædvanlig – beboere i de større byer, der får glæde af opgraderingen. Ifølge TDC Net vil den i første omgang være tilgængeligt i udvalgte områder i blandt andet Aarhus, Aalborg, Odense og dele af Storkøbenhavn. Men i løbet af de kommende år forventes den nye fiber at nå ud til cirka én million danske adresser.

– Det handler om at skubbe de teknologiske grænser og videreudvikle den digitale infrastruktur, så den kan imødekomme de fremtidige behov, der vil opstå i markedet. Det sker kun, hvis vi hele tiden tænker langsigtet og tager ny teknologi i brug. Det er næste generation af fibernettet et rigtig godt eksempel på, siger Robert Dogonowski, kommerciel direktør hos TDC Net.

Det nye hurtigere fibernet bygger på en netværksteknologi, der ikke tidligere har været anvendt i Danmark. Teknologien gør det muligt at øge både up- og download hastighed til mere end det dobbelte i allerede etablerede fibernet-forbindelser. Dermed får private boligejere adgang til hastigheder, der ellers har været forbeholdt virksomheder og institutioner.

Oversigt over stigningen i gennemsnitshastighed af solgte bredsbåndsforbindelser i Danmark.

TDC bringer følgende fakta om næste-generations fiber:

Fibernettet er kendetegnet ved, at internetsignalet transporteres via lys, hvilket gør potentialet for høje hastigheder enormt

Ved etableringen af næste generation fiber gør TDC Net brug af en teknologi ved navn XGSPON. Populært sagt gør teknologien det muligt at trække markant højere hastigheder igennem det eksisterende fibernet

Herved bliver det muligt at opnå hastigheder på 2.500/2.500 megabit per sekund, hvilket er mere end dobbelt så hurtigt som eksisterende fiberforbindelser

På sigt kan den nye teknologi bane vej for hastigheder på op til 10.000 megabit per sekund

TDC Net åbner op for næste generationsfiber i sit eksisterende fibernet i udvalgte områder i foråret 2021. Herefter vil internetudbydere, der gør brug af TDC Net’s netværk, kunne tilbyde de nye højere hastigheder til boligejere i de bestemte områder

Boligejere, der bor i ét af de udvalgte områder, og som ønsker at høre nærmere om næste generationsfiber, skal kontakte deres nuværende internetudbyder

TDC tænder for fremtidens fibernet